
Na temelju članaka 10. i 12. Zakona o poljoprivrednom zemljištu („Narodne novine“ broj 39/13), članka 8. stavka 2. Zakona o zaštiti od požara („Narodne novine“ broj 92/10) i članka 30. Statuta Općine Koprivnički Bregi („Službeni glasnik Koprivničko-križevačke županije“ broj 6/13.), Općinsko vijeće Općine Koprivnički Bregi na 2. sjednici održanoj 31. kolovoza 2017. godine, donijelo je
O D L U K U

o agrotehničkim mjerama u poljoprivredi, mjerama za uređivanje i održavanje 

poljoprivrednih rudina te mjerama zaštite od požara 
na području Općine Koprivnički Bregi
I. OPĆE ODREDBE

Članak 1.

Odlukom o agrotehničkim mjerama u poljoprivredi te uređivanju i održavanju poljoprivrednih rudina na području Općine Koprivnički Bregi (u daljnjem tekstu: Odluka) propisuju se potrebne agrotehničke mjere u slučajevima u kojima bi propuštanje tih mjera nanijelo štetu, onemogućilo ili smanjilo poljoprivrednu proizvodnju. Isto tako ovom Odlukom se propisuju i mjere za uređivanje i održavanje poljoprivrednih rudina, a osobito: održavanje živica i međa, održavanje poljskih putova, uređivanje i održavanje kanala, sprječavanje zasjenjivanja susjednih čestica te sadnju i održavanje vjetrobranskih pojasa.
II. AGROTEHNIČKE MJERE

Članak 2. 


U cilju održavanja poljoprivrednog zemljišta sposobnim za poljoprivrednu proizvodnju i sprečavanje nastanka štete na istom propisuju se sljedeće agrotehničke mjere:

- minimalna razina obrade i održavanja poljoprivrednog zemljišta,

- sprječavanje zakorovljenosti i obrastanja višegodišnjim raslinjem,
- suzbijanje biljnih bolesti i štetnika,

- korištenje i uništavanje biljnih ostataka,

- održavanje organske tvari u tlu,
- održavanje povoljne strukture tla,

- zaštita od erozije.

III. OPIS AGROTEHNIČKIH MJERA
1. Minimalna razina obrade i održavanja poljoprivrednog zemljišta 

Članak 3.

Minimalna razina obrade i održavanja poljoprivrednog zemljišta podrazumijeva provođenje najnužnijih mjera u okviru prikladne tehnologije, a posebno:

· redovito obrađivanje i održavanje poljoprivrednog zemljišta sukladno određenoj biljnoj vrsti, odnosno katastarskoj kulturi poljoprivrednog zemljišta,

· održavanje ili poboljšanje plodnosti tla,
· održivo gospodarenje trajnim pašnjacima,

· održavanje voćnjaka i vinograda u dobrom vegetativnom stanju.

2. Sprječavanje zakorovljenosti i obrastanja višegodišnjim raslinjem

Članak 4.

Vlasnici i posjednici poljoprivrednog zemljišta dužni su primjenjivati odgovarajuće agrotehničke mjere obrade tla i njege usjeva i nasada u cilju sprječavanja zakorovljenosti i obrastanja višegodišnjim korovom poljoprivrednog zemljišta.


Kod sprječavanja zakorovljenosti i obrastanja višegodišnjim raslinjem i njege usjeva potrebno je dati prednost nekemijskim mjerama zaštite bilja kao što su mehaničke, fizikalne, biotehničke i biološke mjere zaštite, a kod korištenja kemijskih mjera zaštite potrebno je dati prednost herbicidima s povoljnijim ekotoksikološkim svojstvima. 

3. Suzbijanje biljnih bolesti i štetnika

Članak 5.

Vlasnici odnosno posjednici poljoprivrednog zemljišta dužni su suzbijati biljne bolesti i štetnike, a kod suzbijanja obvezni su primjenjivati temeljna načela integrirane zaštite bilja sukladno posebnim propisima koji uređuju održivu uporabu pesticida. 
4. Korištenje i uništavanje biljnih ostataka

Članak 6.

Vlasnici odnosno posjednici poljoprivrednog zemljišta dužni su ukloniti sa zemljišta sve biljne ostatke koji bi mogli biti uzrokom širenja biljnih bolesti ili štetnika u određenom agrotehničkom roku sukladno biljnoj kulturi. 

Članak 7.

Agrotehničke mjere korištenja i uništavanja biljnih ostataka obuhvaćaju:

1. obvezu uklanjanja biljnih ostataka nakon žetve na poljoprivrednom zemljištu na kojem se primjenjuje konvencionalna obrada tla,
2. primjenu odgovarajućih postupaka sa žetvenim ostacima na površinama na kojima se primjenjuje konzervacijska obrada tla,
3. obvezu uklanjanja suhih biljnih ostataka nakon provedenih agrotehničkih mjera u višegodišnjim nasadima,

4. obvezu odstranjivanja biljnih ostataka nakon sječe i čišćenja šuma, puteva i međa na šumskom zemljištu koji graniče s poljoprivrednim zemljištem.


Žetveni ostaci ne smiju se spaljivati na poljoprivrednim  površinama. Njihovo spaljivanje dopušteno je samo u cilju sprečavanja širenja ili suzbijanja biljnih štetnika.


Uništavanje biljnih ostataka spaljivanjem, kada je to dopušteno, poduzima se uz provođenje mjera zaštite od požara sukladno posebnim propisima.

5. Održavanje razine organske tvari u tlu
Članak 8.


Organska tvar u tlu održava se provođenjem minimalno trogodišnjeg plodoreda prema pravilima struke.


Trogodišnji plodored podrazumijeva izmjenu: strne žitarice – okopavine – industrijsko bilje ili trave ili djeteline ili njihove smjese.


Trave, djeteline, djetelinsko-travne smjese su dio plodoreda i mogu na istoj površini ostati duže od tri godine.


Podusjevi i međuusjevi i ugar se smatraju kao dio plodoreda. 

Članak 9.

Kod planiranja održavanja razine organske tvari u tlu potrebno je unositi žetvene ostatke u tlu primjenom konvencionalne ili konverzacijske obrade tla i uravnoteženo gnojiti organskim gnojem.

6. Održavanje povoljne strukture tla
Članak 10.


Korištenje mehanizacije mora biti primjereno stanju poljoprivrednog zemljišta i njegovim svojstvima.

U uvjetima kada je tlo zasićeno vodom, poplavljeno ili prekriveno snijegom, ne smije se koristiti poljoprivredna mehanizacija na poljoprivrednom zemljištu, osim prilikom žetve ili berbe usjeva.

7. Zaštita od erozije
Članak 11.


Zaštita od erozije provodi se održavanjem minimalne pokrovnosti tla sukladno specifičnostima agroekološkog područja.

Tijekom vegetacijskog razdoblja, na područjima na kojima je uočena erozija, poljoprivredne površine bi trebale imati pokrov koji umanjuje eroziju tla.


Tijekom zime, u uvjetima kada se na oranicama ne nalaze usjevi, odnosno ukoliko nema pokrova, primjenjuje se ograničena obrada tla. 


Zaštita od erozije provodi se upravljanjem i pravilnom obradom na poljoprivrednom zemljištu ovisno o specifičnim karakteristikama tla. 

IV. MJERE ZA UREĐIVANJE I ODRŽAVANJE POLJOPRIVREDNIH RUDINA

Članak 12.


Kao mjere za uređivanje i održavanje poljoprivrednih rudina propisuju se:

· održavanje živica i međa,

· održavanje poljskih puteva,

· uređivanje i održavanje kanala,

· sprječavanje zasjenjivanja susjednih čestica,

· sadnja i održavanje vjetrobranskih pojaseva. 

1.Održavanje živica i međa
Članak 13.

Vlasnici odnosno posjednici poljoprivrednog zemljišta koji zasade živicu, dužni su je redovito održavati i orezivati.


Živice uz poljske puteve, odnosno među, mogu se zasaditi najmanje 1,50 m od ruba puta, odnosno međe. 


Ukoliko se živica sadi uz državne ceste, mora biti udaljena od ruba ceste 4 m, uz županijske ceste 3 m te lokalne i nerazvrstane ceste 2,5 m i ne viša od 80 cm.


Zabranjeno je izoravanje i oštećivanje međa.

2. Održavanje poljskih puteva

Članak 14.


Vlasnici odnosno posjednici poljoprivrednog zemljišta dužni su održavati poljske puteve koje koriste, najmanje u opsegu potrebnom za uobičajeni prijevoz poljoprivrednim vozilima i strojevima.

Pod održavanjem poljskih puteva naročito se podrazumijeva:

· nasipavanje oštećenih dionica i udarnih rupa odgovarajućim kamenim materijalom,

· čišćenje i održavanje odvodnih kanala, propusta i sistema odvodnje te sprječavanje  otjecanja oborinskih i drugih voda na poljske puteve,
· sprječavanje širenja živica i drugog raslinja uz puteve,

· sječa pojedinih stabala ili grana koje otežavaju korištenje puteva,

· sprječavanje oštećivanja puteva njihovim nepravilnim korištenjem (vuča trupaca, preopterećenje, neovlašteni građevinski zahvati, nasipavanje otpadnim materijalom i slično),

· sprječavanje uzurpacije puteva i zemljišta u njihovom zaštitnom pojasu.


Za održavanje puteva u privatnom vlasništvu (putevi služnosti) odgovorni su njihovi vlasnici, odnosno posjednici.
3. Uređivanje i održavanje kanala

Članak 15.


Vlasnici odnosno posjednici poljoprivrednog zemljišta kroz koje prolaze prirodni ili umjetni kanali oborinskih voda, obvezni su iste čišćenjem održavati u stanju funkcionalne sposobnosti kako bi se onemogućilo prirodno otjecanje oborinskih voda i obrađivanje poljoprivrednog zemljišta na način da se ne očisti izvedeni drenažni sustav poboljšanja vodozračnih svojstava tla.
4. Sprječavanje zasjenjivanja susjednih čestica
Članak 16.

Radi sprječavanja zasjenjivanja susjednih čestica na kojima se vrši poljoprivredna proizvodnja, zabranjuje se sadnja visokog raslinja neposredno uz međe.
5. Sadnja i održavanje vjetrobranskih pojaseva
Članak 17.


Radi uređivanja i održavanja poljoprivrednih rudina, a na područjima na kojima je zbog izloženosti vjetru većeg intenziteta ili duljeg trajanja otežana ili smanjena poljoprivredna proizvodnja, vlasnik je dužan određeni pojas zemljišta zasaditi stablašicama.


Stablašice koje čine vjetrobranski pojas, vlasnici su dužni redovito održavati i obnavljati.

V. POSEBNE MJERE ZAŠTITE OD POŽARA

Članak 18.

Radi spriječavanja požara na poljoprivrednom zemljištu vlasnici odnosno posjednici su dužni:
· održavati, uređivati i čistiti međe, živice, kanale te poljske i šumske puteve,

· uklanjati suhe biljne ostatke nakon provedenih agrotehničkih mjera i nakon žetve, berbe i slično, najkasnije do 1. lipnja tekuće godine,
· uz međe preorati ili očistiti zemljište zatravljeno suhim biljem i biljnim otpadom.

Članak 19.

Prilikom uništavanja korova i biljnog otpada vlasnici odnosno posjednici su dužni:

· dobiti odobrenje o mjestu i vremenu spaljivanja,

· spaljivanje obaviti na dijelu zemljišta koje je udaljeno najmanje 200 metara od ruba šumskog zemljišta i dovoljno udaljeno od krošnji stabala i nasada na susjednim parcelama,

· tlo na kojem se loži vatra radi spaljivanja korova i biljnog otpada mora se očistiti od trave i drugog gorivog materijala,

· spaljivanju moraju biti nazočne osobe koje su zapalile vatru i to od zapaljenja vatre do njenog potpunog sagorijevanja i uz sebe moraju imati osnovna sredstva i opremu za početno gašenje požara (lopata, kanta napunjena vodom i slično),
· nakon sagorijevanja osobe su dužne pregledati mjesto loženja  i ostatke sagorijevanja u potpunosti ugasiti vodom.
Članak 20.

Zabranjeno je spaljjivanje poljoprivrednog otpada i korova na poljoprivrednim površinama i ostalom otvorenom prostpru i to:

· za vrijeme jakog vjetra i noću, od 19,00 do 5,00 sati,

· za vrijeme sezone žetve i zriobe poljoprivrednih kultura.

VI. NADZOR

Članak 21.

Nadzor nad provedbom ove Odluke provodi poljoprivredni redar Općine Koprivnički Bregi i poljoprivredni inspektor.
Članak 22.


Vlasnici odnosno posjednici poljoprivrednog zemljišta dužni su poljoprivrednom redaru i poljoprivrednom inspektoru u provedbi njihove ovlasti omogućiti nesmetano obavljanje nadzora i pristup do poljoprivrednog zemljišta.

VII. PREKRŠAJNE ODREDBE

Članak 23.


Novčanom kaznom u iznosu od 2.000,00 kuna kaznit će se za prekršaj pravna osoba ako:

· ne provodi mjere minimalne razine obrade i održavanja poljoprivrednog zemljišta sukladno članku 3. ove Odluke,

· ne sprječava zakorovljenost i obraslost višegodišnjim raslinjem sukladno članku 4. ove Odluke,

· ne poduzima mjere suzbijanja biljnih bolesti i štetnika sukladno članku 5. ove Odluke,

· ne uništava biljne ostatke sukladno članku 6. i 7. ove Odluke,
· ne provodi mjere zaštite od erozije sukladno članku 11. ove Odluke,

· ne uređuje i ne održava živicu i međe sukladno članku 13. ove Odluke,
· ne održava poljske puteve sukladno članku 14. ove Odluke,

· ne uređuje i ne održava kanale sukladno članku 15. ove Odluke,

· ne sprječava zasjenjivanje susjednih čestica sukladno članku 16. ove Odluke,

· ne provodi mjere sadnje i održavanja vjetrobranskih pojaseva sukladno članku 17. ove Odluke.


Novčanom kaznom u iznosu od 1.000,00 kuna kaznit će se  odgovorna osoba u pravnoj osobi za prekršaje iz stavka 1. ovoga članka.


Novčanom kaznom u iznosu od 500,00 kuna kaznit će se fizička osoba za prekršaje iz stavka 1. ovoga članka.

VIII. PRIJELAZNA I ZAVRŠNA ODREDBA
Članak 24.


Stupanjem na snagu ove Odluke prestaje važiti Odluka o agrotehničkim mjerama u poljoprivredi te uređivanju i održavanju poljoprivrednih rudina na području Općine Koprivnički Bregi („Službeni glasnik Koprivničko-križevačke županije“ broj 10/15).
Članak 25.


Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

Koprivnički Bregi, 31. kolovoza 2017.









        
 PREDSJEDNIK: 






               
                     Darko Sobota, v.r.
